(26)

Għall-finijiet ta’ dawn il-lini gwida, għandhom japplikaw it-tifsiriet li ġejjin: (a) ‘kapital propju’ tfisser interess ta’ sieda f’kumpanija, rappreżentat mill-ishma maħruġa lill-investituri; (b) ‘private equity’ (kuntrarju għal public equity) tfisser investiment, minn investituri privati, fil-kapitali propji ta’ kumpaniji mhux ikkwotati fil-borża, inkluż kapital ta’ sogru, kapital ta’ sostituzzjoni u rilevamenti; (c) ‘strumenti finanzjarji ta’ kważi-fondi propji’ tfisser strumenti li d-dħul minnhom għall-azzjonista (investitur/sellief) huwa msejjes primarjament fuq il-qligħ jew it-telf tal-kumpanija sottostanti maħsuba, li mhumiex garantiti f’każ ta’ inadempjenza. Din it-tifsira hija msejsa fuq orjentazzjoni lejn is-sustanza aktar milli lejn il-forma; (d) ‘strumenti ta’ debitu’ tfisser self u strumenti oħra ta’ finanzjament li jipprovdu lis-sellief/investitur komponent predominanti ta’ remunerazzjoni minima fissa u li huma garantiti għall-anqas parzjalment. Din it-tifsira hija msejsa fuq orjentazzjoni ffukata fuq is-sustanza aktar milli fuq il-forma; (e) ‘kapital għat-tnissil’ tfisser finanzjament mogħti għal studju, evalwazzjoni u żvilupp ta’ kunċett inizjali, qabel il-fażi tal-bidu; (f) ‘kapital tal-bidu’ tfisser finanzjament mogħti lil kumpaniji, li ma biegħux il-prodott jew servizz tagħhom kummerċjalment u li għad mhumiex qed jiġġeneraw qligħ, għall-iżvilupp tal-prodott u l-kummerċjalizzazzjoni inizjali; (g) ‘kapital f’fażi bikrija’ tfisser kapital għat-tnissil u tal-bidu; (h) ‘kapital għat-tkabbir’ tfisser finanzjament mogħti għall-iżvilupp u t-tkabbir ta’ kumpanija, li jaf jirnexxila jew ma jirnexxiliex tifdi jew tinnegozja bi qligħ, bil-għan li żżid il-kapaċità produttiva, tiżviluppa suq jew ta’ prodott jew issaħħaħ il-kapital li jkollha f’idejha; (i) ‘kapital ta’ sogru’ tfisser investiment f’kumpaniji mhux ikkwotati, permezz ta’ fondi ta’ investiment (fondi kapitali ta’ sogru) li, f’isimhom stess, jimmaniġġaw flus ta’ individwi, ta’ istituzzjonijiet jew interni u dan jinkludi finanzjament f’fażi bikrija u għat-tkabbir, imma mhux finanzi ta’ sostituzzjoni u akkwiżizzjonijet; (j) ‘kapital ta’ sostituzzjoni’ tfisser ix-xiri ta’ ishma eżistenti f’kumpanija mingħand organizzazzjoni oħra ta’ investiment fi private equity jew mingħand azzjonist jew azzjonisti oħra. Il-kapital ta’ sostituzzjoni jissejjaħ ukoll xiri sekondarju; (k) ‘kapital ta’ riskju’ tfisser finanzjament b’fondi propji jew kważi-fondi propji, ta’ kumpaniji fil-fażijiet bikrin tagħhom ta’ żvilupp (il-fażijiet seminali, tal-bidu u tat-tkabbir), inkluż investiment informali minn investituri providenzjali (li jissejħu ‘business angels’), kapital ta’ sogru u l-boroż alternattivi speċjalizzati fl-SMEs inklużi kumpaniji li għandhom potenzjal ta’ żvilupp qawwi (aktar ‘il quddiem imsejħa mezzi ta’ investiment); (l) ‘miżuri favur il-kapital ta’ riskju’ tfisser skemi għall-għoti jew il-promozzjoni ta’ għajnuna forma ta’ kapital ta’ riskju; (m) ‘Offerta Pubblika Inizjali’ (‘OPI’) tfisser il-proċess tat-tnedija tal-bejgħ jew it-tqassim tal-ishma tal-kumpanija lill-pubbliku għall-ewwel darba; (n) ‘investiment ta’ segwitu’ tfisser investiment addizzjonali f’kumpanija wara investiment inizjali; (o) ‘rilevazzjoni’ tfisser ix-xiri, b’negozjar jew offerta pubblika ta’ xiri, ta’ mill-anqas perċentwal ta’ kontroll tal-kapital propju ta’ kumpanija mill-azzjonisti eżistenti sabiex jiġu rrilevati l-beni u l-attivitajiet tagħha; (p) ‘strateġija ta’ ħruġ’ tfisser strateġija għal-likwidazzjoni tal-parteċipazzjoni ta’ fondi ta’ kapital ta’ sogru jew ta’ private equity skont pjan maħsub biex jinkiseb id-dħul massimu, inklużi l-bejgħ kummerċjali, il-likwidazzjonijiet, ir-rimborż ta’ ishma privileġġati/self, il-bejgħ lil investitur ieħor f’kapital ta’ sogru, il-bejgħ lil istituzzjoni finanzjarja u l-bejgħ b’offerta pubblika (inklużli Offerti Pubbliċi Inizjali); (q) ‘intrapriżi żgħar u ta’ daqs medju’ (‘SME’) tfisser intrapriżi żgħar u intrapriżi ta’ daqs medju’ fis-sens tar-Regolament tal-Kummissjoni (KE) Nru 70/2001 tat-12 ta’ Jannar 2001 dwar l-applikazzjoni tal-Artikoli 87 u 88 tat-Trattat tal-KE għall-għajnuna mill-Istat lill-intrapriżi żgħar u ta’ daqs medju (11) jew kwalunkwa Regolament li jieħu post dan ir-Regolament; (r) ‘intrapriża jew kumpanija destinatarja’ tfisser intrapriża jew kumpanija li investitur jew fond ta’ investiment ikun qed iqis jiinvestix fihom; (s) ‘investituri providenzjali (li jissejħu “business angels”)’ tfisser individwi tat-tajjeb li jinvestu direttament f’negozji m’ilhomx u li qed jiżviluppaw li ma’ jkunux ikkwotati fil-borża (finanzi għat-tnissil) u jagħtuhom l-assistenza tagħhom, normalment għal sehem ta’ parteċipazzjoni fil-kapital; tan-negozju, imma jistgħu wkoll jipprovdu finanzjamenti oħra fuq medda twila ta’ żmien; (t) ‘żoni assistiti’ tfisser reġjuni li jidħlu fl-ambitu tad-derogi msemmija fl-Artikolu 61(3)(a) jew (c) tal-Ftehim dwar iż-ŻEE;